TURZOVKA. "Mrzí nás, že teroristický útok nás postihol až sem na Kysuce, do Turzovky. Zasiahlo nás to, ale jediné, čo sme mohli urobiť, bola úprimná sústrasť rodine," reaguje smutný viceprimátor mesta Kamil Kobolka na smrť rodáka Daniela Kavuliaka, ktorého zastrelil terorista na základni v Afganistane.
Turzovka smúti za rodákom. Na mestskom úrade veje čierna vlajka. Keď sa dnes opýtate miestnych, či vedia, či Daniela poznali, klopia zrak a unikajú pred otázkami.
"Samozrejme, viem čo sa stalo. Poznali sme ich všetkých štyroch súrodencov. Bývame tam pri nich. Je to strašné, ale nebudem o tom hovoriť," povedala náhlivo približne 40-ročná Turzovčanka počas chôdze priamo pred magistrátom.
Pokojný futbalista
Viceprimátor Kobolka si postupne vybavoval na základe fotografii zverejnených na internete miestneho rodáka Daniela Kavuliaka.
Neboli priatelia, ale pamätá si ho veľmi dobre ako pokojného mladého športovca.
"Nepoznali sme sa osobne. Len tak zbežne. Pamätám si ho z oceňovania ligy mestského futbalu. Hrával za SS Kreator. Myslím si, že preberal aj nejaké ceny pre najlepší tím," hovorí zástupca primátora.
Kobolka hovorí, že čatárova smrť postihla celé mesto. Ľudia smútia a rozprávajú sa na uliciach o tragédii. Informujú sa aj na magistráte.
"Údajne už bol aj na misii v Cypre. Bol to nekonfliktný človek. Viacerí, ktorí ho poznali osobne, nedokážu stále uveriť, že tragédia postihla Turzovčana," hovorí Kobolka.
"Nebol tam sám. V Afganistane je ešte jeden vojak z Turzovky a ďalší Kysučania."
Viceprimátor Turzovky Kamil Kobolka.
Miesto pohrebu nepoznajú
Danielov priateľ a spolubojovník Roman je priamo na misii v Afganistane. Na otázku reagoval esemeskou.
"V prvom rade vyjadrujem sústrasť rodine. Dano bol tichý a nekonfliktný typ," píše Roman.
Daniel Kavuliak slúžil od roku 2002 v Martine.
"Po odbornej stránke to bol skutočný profík. Mal skúsenosti už z misie na Cypre. Dano nám bude chýbať...," uzavrel vojak slovenského kontingentu a Danielov kolega z Martina.
Viceprimátor komunikuje s ministerstvom obrany a snaží sa získať, čo najviac informácií o pripravovanom štátnom pohrebe.
V stredu popoludní ešte nevedel takmer nič a čakal na návrat vládneho špeciálu z Kandaháru.
"Viem len to, že pohreb bude určite štátny a že Daniela Kavuliaka prevezú do Turzovky. Ostatné musí spresniť ministerstvo obrany. Nevieme ani to, či pohreb bude priamo v Turzovke," konštatoval viceprimátor.